«Къэхъунымрэ» «Автозапчасть»-мрэ аргуэру зэпэщIоувэ
Къэбэрдей-Балъкъэрым футболымкIэ и чемпионатымрэ кубокымрэ мы гъэм нэхъыбэу щызэпэщIэтар «Къэхъунымрэ» «Автозапчасть»-мрэщ. Ахэр зэкIэ зэрытегъакIуэркъым. Бахъсэндэсхэм кубокыр яIэрыхьащ, къэхъундэсхэр чемпион хъуащ. Иджы ахэр аргуэру ерыщу щызэпэщIэуващ КъБР-м и чемпионхэм я лигэм.
Мы гъэм республикэм и чемпион хъуар, Къэбэрдей-Балъкъэрым и кубокыр зыIэрыхьар, КъБР-м ФутболымкIэ и федерацэм и кубокыр зыхьар, япэ лигэм и гупитIым щытекIуахэр зыхэт Чемпионхэм я лигэм зы джэгугъуэ къэнэжауэ аращ. Абы щызэIущIэнущ «Къэхъун» — «Автозапчасть», «ХьэтIохъущыкъуей» — «Дани» командэхэр. Дауи, япэм щызэхэкIынущ КъБР-м и Чемпионхэм я лигэм щытекIуэнур. Абы щыгъуэми «Къэхъуныр» зы очко закъуэми арэзы къищIынущ. АрщхьэкIэ фIэщщIыгъуейщ а зэIущIэр зэрытемыгъэкIуауэ иухыну. Мы гъэм «Къэхъунымрэ» «Автозапчасть»-мрэ щэнейрэ зэхуэзати, чемпионатым хыхьэ джэгугъуитIми къэхъундэсхэр щынэхъыфIащ, кубокым и финалым бахъсэндэсхэм я кIэн къищикIащ. Иджы зэрыхъунур хэт ищIэн?
Къэбэрдей-Балъкъэрым и Чемпионхэм я лигэм щызэхэта иужьрей джэгугъуитIым «Автозапчасть»-м «Iэдиихумрэ» «ХьэтIохъущыкъуеймрэ» зэкIэлъхьэужьу 6:2, 5:3-уэ щефIэкIри, зэхьэзэхуэм бжьыпэр щызыIыгъ «Къэхъуным» гъунэгъу зыхуищIащ.
Республикэм и чемпионхэм ирагъэкIуэкIар зы зэIущIэщ. Абы «ХьэтIохъущыкъуейр» 6:3-уэ щыхагъэщIащ.
Иужь дыдэ увыпIэхэм щыт командэхэм я зэIущIэри хуабжьу удэзыхьэх хъуащ. Абы «Iэдиихур» Бахъсэн и «Дани»-м 3:2-уэ щытекIуэри, и хьэрхуэрэгъум щыщхьэщыкIащ.
Хьэтау Ислъам.
